Osnovna škola Trnovec

Referat iz geografije

# Naslov referata

Učenik: Ime i Prezime, razred

Trnovec, ožujak 2017.

1. **UVOD**

U uvodu ukratko napišemo nešto o svojoj temi, što nas se posebno zainteresiralo za zadanu temu referata. Napišemo i ako smo imali problema u pronalasku literature ili ako smo imali problema sa stručnim nazivima zemalja, pojava, događaja ili sl. Ukoliko se u referatu pojavljuju vama nepoznati pojmovi, potražite njihovo objašnjenje pomoću literature ili zamolite učitelja da vam objasni. Uvodni dio neka približno sadrži do pet rečenica.

1. **OBRADA SADRŽAJA**

U obradu sadržaja postupno iznosimo svoju temu kronološkim slijedom (od početka prema kraju). Iznosimo sve što smo pronašli, osmišljavamo na kakav način ćemo to napisati. **Ne pišemo bespotrebne i duge priče**, već samo srž (ono bitno) teme koju smo dobili za referat. Odabiremo *zanimljivosti* o zemlji, gradu, pojavi ovisno o temi koja nam je zadana. Ne nabrajamo činjenice već samo pišemo ( ukoliko postoje ) zanimljivosti i osnovne podatke.

Referat **ne** mora biti napisan u elektroničkom obliku (na računalu), možemo ga napisati i rukom. Ali i jedan i drugi oblik **MORAJU** zadovoljiti formu referata koja je zadana.

 Referat **NE SMIJE** biti u potpunosti prekopiran iz jednog izvora s Interneta, jer tada je to krađa intelektualnoga vlasništva (nečijeg djela na koje ste vi samo stavili svoje ime).

Za sve zadane referate **OBAVEZNO** se javite učitelju koji će vam rado pomoći u odabiru literature za rad.

Ako koristite Internet kao izvor literature, pokušavajte izbjeći stranice wikipedije (hr.wikipedia.org) jer na navedenoj stranici ima puno neistina. Možete ju odabrati kao literaturu, ali nikako ne kao jedini izvor. Svi referati koji budu prekopirani (*copy paste*-ani) s te stranice **BIT ĆE KAŽNJENI NEDOVOLJNOM OCJENOM.**

Obrada sadržaja ne smije biti preduga, do dvije stranice teksta ( može i manje ako za temu nema dovoljno literature, a to ću ja, kao vaš nastavnik, znati.)

Ako rad pišemo u elektroničkom obliku, pišemo fontom Times New Roman veličinom slova 12, poravnavamo ga s obje strane (kao što je poravnat i ovaj tekst).

Naslovna stranica, uvod, obrada sadržaja, zaključak i literatura **MORAJU** biti odvojeni, tj. svaki mora započeti na novoj stranici.

Stranice u referatu moraju biti numerirane (moramo napisati brojeve stranica), ali ne i naslovna stranica.

1. **ZAKLJUČAK**

U zaključku pišemo ono što smo **SAMI** zaključili o svojoj temi. Što mislimo o tome koliko ona utječe na naš život, koje posljedice može uzrokovati, i sl. Sve ovisi o vrsti teme koja vam je zadana. Zaključak nemamo u literaturama, on je rezultat našeg razmišljanja o zadanoj temi.

1. **LITERATURA**

Literatura jesu izvori (knjige, udžbenik, magazini, časopisi, dnevni tisak, Internet) koje smo koristili pri pisanju svog referata.

Literaturu navodimo (bilježimo) abecednim redom po prezimenu autora na sljedeći način:

1. Tišma, Igor : *Gea 4*, Školska knjiga, Zagreb 2014.
2. Roglić, J.: *Osnove opće kartografije,* ŠK, Zagreb 1979.

Dakle, navodimo prvo prezime autora, zatim njegovo ime, naziv djela, izdavača, mjesto izdanja te na kraju godinu izdanja. Sve te podatke pronalazimo na prvoj ispisanoj stranici knjige. Naziv knjige pišemo nakošeno.

Za časopise, magazine i novine napišemo naziv časopisa, njegov broj i godinu izdanja, ime autora članka koji koristimo te njegov naziv koji ćemo isto nakositi, primjerice:

*Drvo znanja,* 38. 1998, S. Everett, *Dinosauri*

Internetske stranice ćemo navoditi tako da kopiramo i zalijepimo link na kojem nam se nalazi tekst koji nas zanim*a. Primjerice:*

[*http://eskola.chem.pmf.hr/index4.php3*](http://eskola.chem.pmf.hr/index4.php3)

Svi bi pri pisanju rada **TREBALI** koristiti više različitih izvora literature, poželjno je odabrati barem 3 različita izvora.

Ako koristimo knjige, časopise i Internet, tada u popisu literature prvo navodimo knjige, zatim časopise i na kraju internetske stranice.

Svima želim puno uspjeha u pisanju referata!